แกว่งลงทดสอบ 1,270-1,260 ก่อน...ค่อยลุ้นขึ้นเดือนหน้า
ทิศทางตลาดหุ้นไทยสัปดาห์ที่ผ่านมามีช่วงปรับตัวขึ้น แต่ยังไม่สามารถยืนเหนือ 1,300 จุด ที่เป็นจุดสำคัญทางจิตวิทยาได้ ส่งผลให้ตลาดกลับมาปรับตัวลงอีก โดยนักลงทุนต่างชาติยังคงมียอดขายสุทธิ เป็นการปรับพอร์ตก่อนหยุดยาวในเดือนหน้า เป็นปัจจัยหลักที่กดดันให้ตลาดปรับลง สำหรับปัจจัยภายนอกที่ยังคงกดดันตลาด ฝั่งสหรัฐยังคงเป็นเรื่องเดิมจากความเสี่ยงของ GDP ที่จะหดตัวลงแรงในครึ่งปีแรก หรือ Fiscal Cliff โดยทั้งเดโมแครตและรีพับลิกัน ยังไม่สามารถตกลงถึงแนวทางในการแก้ปัญหา ส่วนด้านยุโรปยังไม่มีความชัดเจนเช่นกัน กรีซแม้ว่าจะได้รับการขยายเวลาในการลดค่าใช้จ่ายไปอีก 2 ปี แต่ยังไม่ได้รับเงินกู้รอบใหม่ ในขณะที่สเปนยังไม่มีการยืนยันขอรับความช่วยเหลืออย่างเป็นทางการ ภาพรวมปัจจัยภายนอกยังคงไม่มีความชัดเจนและกดดันตลาดหุ้นพร้อมๆ กับแรงขายสุทธิของนักลงทุนต่างประเทศ แต่แรงซื้อของนักลงทุนสถาบันในประเทศเป็นแรงซื้อหลักที่ช่วยรองรับการปรับตัวลง
15 พ.ย. 2555

ทิศทางตลาดหุ้นไทยสัปดาห์ที่ผ่านมามีช่วงปรับตัวขึ้น แต่ยังไม่สามารถยืนเหนือ 1,300 จุด ที่เป็นจุดสำคัญทางจิตวิทยาได้ ส่งผลให้ตลาดกลับมาปรับตัวลงอีก โดยนักลงทุนต่างชาติยังคงมียอดขายสุทธิ เป็นการปรับพอร์ตก่อนหยุดยาวในเดือนหน้า เป็นปัจจัยหลักที่กดดันให้ตลาดปรับลง สำหรับปัจจัยภายนอกที่ยังคงกดดันตลาด ฝั่งสหรัฐยังคงเป็นเรื่องเดิมจากความเสี่ยงของ GDP ที่จะหดตัวลงแรงในครึ่งปีแรก หรือ Fiscal Cliff โดยทั้งเดโมแครตและรีพับลิกัน ยังไม่สามารถตกลงถึงแนวทางในการแก้ปัญหา ส่วนด้านยุโรปยังไม่มีความชัดเจนเช่นกัน กรีซแม้ว่าจะได้รับการขยายเวลาในการลดค่าใช้จ่ายไปอีก 2 ปี แต่ยังไม่ได้รับเงินกู้รอบใหม่ ในขณะที่สเปนยังไม่มีการยืนยันขอรับความช่วยเหลืออย่างเป็นทางการ ภาพรวมปัจจัยภายนอกยังคงไม่มีความชัดเจนและกดดันตลาดหุ้นพร้อมๆ กับแรงขายสุทธิของนักลงทุนต่างประเทศ แต่แรงซื้อของนักลงทุนสถาบันในประเทศเป็นแรงซื้อหลักที่ช่วยรองรับการปรับตัวลง 
ทิศทางตลาดในสัปดาห์นี้ คาดว่าตลาดมีโอกาสอ่อนตัวลงไปที่บริเวณ 1,270-1,260 จุด ที่จะมีช่วงชะลอลง โดยทางเทคนิคที่บริเวณแนวรับดังกล่าวเป็นจุดที่มีนัยสำคัญ หากไม่สามารถรองรับได้อยู่จะเป็นการเปลี่ยนแนวโน้มขาขึ้นในระยะกลาง เป็นการปรับตัวลงและมีแนวรับหลักถัดไปขั้นต่ำที่บริเวณ 1,240-1,230 จุด ส่วนปัจจัยที่แนะนำให้ติดตามยังคงเป็นการแก้ปัญหา Fiscal Cliff ของสหรัฐที่ยังไม่สามารถหาทางออกได้ระหว่างรีพับลิกันและเดโมแครต ในขณะที่ปัญหาทางด้านยุโรป สเปนให้ติดตามว่าจะขอรับความช่วยเหลืออย่างเป็นทางการเมื่อใด หากมีการขอรับความช่วยเหลือเต็มรูปแบบจะเป็นปัจจัยบวกต่อตลาด ในขณะที่กรีซให้ติดตามว่าจะได้รับเงินช่วยเหลือรอบถัดไปหรือไม่ เนื่องจากกรีซในตอนนี้สามารถบริหารเงินในระยะสั้นจากการออกตั๋วเงินคลังเพื่อระดมทุน แม้ว่าจะเกินเส้นตายที่ครบกำหนดในวันที่ 16 พ.ย.ไป
ประเด็นทางด้านสหรัฐ ตอนนี้เชื่อว่าการตกลงอย่างจริงจังระหว่างรีพับลิกันและเดโมแครตจะยังไม่เกิดขึ้น แต่การเจรจาจะเกิดขึ้นในต้นเดือนหน้า โดยความจำเป็น คือ สภาคองเกรสต้องพยายามตกลงกันให้ได้ภายในสิ้นปีนี้เพื่อลดความเสียหายทางเศรษฐกิจ ซึ่งจุดยืนของทั้งสองพรรคยังไม่มีแนวทางที่สอดคล้องกัน ประธานาธิบดี โอบามา ยังยืนยันให้มีการขึ้นภาษีที่เรียกเก็บจากคนรวยในปี 2013 ในขณะที่พรรครีพับลิกันต่อต้านการขึ้นภาษี เนื่องจากเชื่อว่าจะกระทบต่อการจ้างงาน นอกจากนี้จะกระทบต่อการเก็บภาษีของกรมสรรพากรด้วย โดยประชาชนจะไม่สามารถชำระภาษีหรือได้รับเงินคืนภาษีจนถึงเดือน มี.ค. ปี 2013 นอกจากประเด็นเรื่องภาษีแล้ว ยังมีประเด็นเรื่องที่งบประมาณรัฐบาลกลางจะถูกปรับลดอัตโนมัติในเดือน ม.ค. หากสภาคองเกรสไม่ดำเนินการแก้ไข ซึ่งการขึ้นภาษีและลดการใช้จ่ายที่กล่าวมานั้นจะกระทบต่อ GDP สหรัฐค่อนข้างมาก คือ ประมาณ 3.5% หากไม่มีการดำเนินการอื่นๆ เลย
ส่วนประเด็นเรื่องยุโรป แนะนำให้ติดตามประเด็นเรื่องสเปนว่าจะมีการขอรับความช่วยเหลืออย่างเป็นทางการหรือไม่ หากมีการขอรับความช่วยเหลือเป็นทางการจะเป็นปัจจัยบวกต่อตลาดในระยะสั้น เนื่องจากตลาดหมดความกังวลเรื่องสภาพคล่องของสเปน และทาง ECB จะสามารถเริ่มดำเนินการซื้อพันธบัตรในโครงการ OMTs ที่มีอายุต่ำกว่า 3 ปี ดึงให้ต้นทุนทางการเงินสเปนปรับตัวลดลง ด้านกรีซ ในขณะนี้กรีซยังไม่ได้รับเงินช่วยเหลืองวดถัดไปมูลค่า 3.26 หมื่นล้านยูโร ซึ่งจะเกินเส้นตายเดิมที่วางไว้ในวันที่ 16 พ.ย. อย่างไรก็ตาม ในประเด็นเรื่องกรีซเราประเมินว่าจะได้รับความช่วยเหลือในที่สุด แม้ว่าจะเลยช่วงเวลาที่เราเคยประเมินไว้ โดยในตอนนี้กรีซจะทำการออกตั๋วเงินคลังเพื่อบริหารสภาพคล่อง
กลยุทธ์การลงทุน แนะนำให้ “รอซื้อดักดีดกลับสั้นช่วงปรับตัวลงมาที่แนวรับ 1,270-1,260 จุด” อย่างไรก็ตาม หากการรีบาวด์หลังทดสอบแนวรับแล้ว ยังไม่สามารถยืนเหนือ 1,290-1,295 จุดได้ ทิศทางระยะกลางจะเป็นการแกว่งตัวลงเพื่อทดสอบ 1,240-1,230 จุดเป็นอย่างน้อย อย่างไรก็ตาม เราประเมินว่าในเดือน ธ.ค. ตลาดจะมีช่วงแกว่งตัวขึ้นได้บ้าง เนื่องจากประเมินว่าเม็ดเงิน LTF จะเป็นปัจจัยที่หนุน และแรงขายของนักลงทุนต่างชาติจะสิ้นสุดก่อนวันหยุดยาวในเดือน ธ.ค.